Muhammad Ali (Louisville, Kentucky, 17 Januarie 1942 – Scottsdale, Arizona, 3 Junie 2016) was 'n Amerikaanse bokser en swaargewigwêreldkampioen. Hy is tot hede die enigste man wat die liniêre swaargewigkampioenskap drie keer (in 1964, 1974 en 1978) gewen het. Ali was ook die wenner van die Olimpiese swaargewig goue medalje. Hy is in 1999 deur Sports Illustrated en die BBC as die "Sportman van die eeu" gekroon. Ali was bekend vir sy vegstyl, wat hy beskryf het as "sweef soos 'n skoenlapper, steek soos 'n by". Ali het 'n naam vir homself gemaak met sy vinnige hande en voete en sy tartende taktiek. Uit 'n totaal van 61 gevegte het Ali 56 gewen, waarvan 37 deur uitklophoue. Ali is as Cassius Marcellus Clay Jr. gebore in Louisville, Kentucky. Hy is na sy vader genoem, wat weer na die 19de eeuse anti-slawerny-aktivis en politikus, Cassius Marcellus Clay, genoem is. Ali het sy naam verander ná hy in 1964 by die Nasie van Islam aangesluit het. In 1975 is hy tot Soenni Islam bekeer en daarna tot Soefi Islam.